மக்களுக்கு கல்வியையும், ஒழுக்கங்களையும் போதித்து கலாச்சாரங்களையும், பண்பாடுகளையும், சட்ட ஒழுங்கையும் பேணி பாதுகாக்க வேண்டிய அரசு தானே மதுக்கடைகளை நடத்துவது என்பது இழிவானதாகும். இப்போது மதுப்பழக்கம் இளைஞர்களை வெகுவாக சீரழித்து வருகின்றது .சமீபமாக இந்தப்பழக்கம் பெண்களிடமும்,சிறுவர்களிடமும் பரவி வருவது கவலைக்குரியதாகும். மதுப்பழக்கத்தால் லட்சக்கணக்கான பெண்கள் பெரும் கொடுமைகளை அனுபவித்து வருகிறார்கள். வாழ்க்கையை இழந்து வருகிறார்கள். பின் தங்கியுள்ள ஏழை மற்றும் தொழிலாளர்களின் வாழ்வையும், எதிர்காலத்தையும் இது சீரழித்து வருகிறது. நாட்டில் பரவி வரும் ஒழுக்கக்கேடுகளும், கொலை, கொள்ளை, பாலியல் வன்முறைகள் போன்ற சட்ட ஒழுங்கு பிரச்சினைகளுக்கு மதுவே காரணமாக விளங்குகிறது. இந்த சீர்கேடுகளை தடுக்க வேண்டிய மற்றும் கல்வி, மருத்துவம், சுகாதாரம் போன்றவற்றில் கவனம் செலுத்த வேண்டிய அரசு தமது பொறுப்பை மறந்து இலவசங்களுக்காக பயன்படும் வருமானத்திற்காக மட்டுமே மதுக்கடைகளை நடத்தி வருவது கண்டிக்கத்தக்கது. எனவே மக்களின் நலன் மற்றும் எதிர்காலம் ஆகியவற்றை கவனத்தில் கொண்டு படிப்படியாக மதுவிலக்கை அமுல்படுத்த நடவடிக்கை எடுக்க வேண்டும் என இப்பொதுக்குழு தமிழக அரசை கேட்டுக் கொள்கிறது.